**Útmutató**

a jegyző hatáskörébe tartozó birtokvédelmi eljárásokról szóló

adatgyűjtés és adatszolgáltatás adattábláinak kitöltéséhez

Az adatgyűjtés célja a jegyző hatáskörébe tartozó birtokvédelmi eljárásokra vonatkozó adatok megismerése. Az adatszolgáltatást a fővárosi és megyei kormányhivatalok (a továbbiakban: kormányhivatal), továbbá a helyi önkormányzatok jegyzői a kormányhivatalok útján évenként teljesítik.

Az adatgyűjtés alapját a jegyző hatáskörébe tartozó birtokvédelmi eljárásról szóló 17/2015. (II. 16.) Korm. rendelet szerinti döntések képezik.

Az adatszolgáltatás megkönnyítése érdekében egy-egy Excel táblázat készült a kormányhivatalok és az önkormányzatok jegyzői részére, amelyek munkafüzetei az „Előlap”, valamint a „Statisztikai adatok” címeket viselik.

I. Az előlapon kell megadni az adatszolgáltatóra vonatkozó adatokat. Az adatszolgáltató nevénél az adatot szolgáltató helyi önkormányzat jegyzőjét / kormányhivatal nevét kell feltüntetni. Az adatszolgáltató címénél a helyi önkormányzat / kormányhivatal postacímét, az adatszolgáltató statisztikai számjelénél a helyi önkormányzat / kormányhivatal statisztikai számjelét kérjük megadni. Az adatszolgáltató vezetőjének nevét tartalmazó mezőbe a polgármester / kormánymegbízott neve kerül. Kapcsolattartóként azt a személyt kérjük megjelölni, aki a statisztikai adattáblát kitölti, ebben a cellában a kapcsolattartó beosztását, telefonszámát és e-mail címét is fel kell tüntetni. Az előlapot kitöltésekor keltezéssel kell ellátni, továbbá minden esetben meg kell adni az adatszolgáltatást jóváhagyó személy nevét és beosztását is.

II. A tényleges adatszolgáltatás a táblázat „Statisztikai adatok” elnevezésű munkafüzetén keresztül valósul meg.

Az adatok megadásánál a 2018. január 1-jétől december 31-ig terjedő időszakot kell alapul venni. A birtokvédelmi eljárásra vonatkozó adatokat adatszolgáltatónként (jegyzőnként/kormányhivatalonként) egy sorban kell feltüntetni.

A települési önkormányzat jegyzőjének megnevezésénél a hivatal szerinti megnevezést kérjük feltüntetni azzal, hogy a közös önkormányzati hivatalhoz tartozó települések önkormányzatainak együttes statisztikai adatgyűjtés-teljesítése okán a székhely település közös önkormányzati hivatala szerinti megnevezést kell feltüntetni.

Azokban az esetekben, amikor eljáró hatóság kijelölésére kerül sor, akkor a kérelmet az ügy érdemében eljáró önkormányzat jegyzőjének kell feltüntetnie a beérkezett kérelmek számánál.

A táblázatban a döntéseket a meghozatal éve szerint kell feltüntetni, így a 2018. évben a jegyző döntésével befejezett birtokvédelmi eljárásokra vonatkozóan a 2018. évben hozott döntéseket a táblázatban szerepeltetni kell, azonban a 2019. évben még folyamatban lévő eljárásokkal kapcsolatban csak a 2018. évben keletkezett adatokat szükséges feltüntetni.

Az áttétellel beérkezett kérelmeket az eljáró önkormányzat jegyzőjének kell a beérkezett kérelmek számánál feltüntetnie, a kérelmet áttétellel megküldő hatóságnak nem kell táblázatában szerepeltetnie az áttételt igénylő kérelmet.

Kérjük, hogy az adatszolgáltatást a táblázat megküldése előtt szakmai és számszaki szempontból egyaránt ellenőrizni szíveskedjenek.

Az önkormányzatok jegyzői által kitöltött táblázatokat elektronikus úton kell megküldeni az illetékes kormányhivatal részére legkésőbb 2019. január 31-ig.

Budapest, 2019. január „ ”

Miniszterelnökség